KIRJALLINEN KYSYMYS E-0407/01 esittäjä(t): Ewa Hedkvist Petersen (PSE) komissiolle. Katalysaattoreilla varustettujen alusten kilpailuaseman heikentyminen.



Virallinen lehti nro 318 E , 13/11/2001 s. 0045 - 0046



KIRJALLINEN KYSYMYS E-0407/01 esittäjä(t): Ewa Hedkvist Petersen (PSE) komissiolle (15. helmikuuta 2001) Aihe: Katalysaattoreilla varustettujen alusten kilpailuaseman heikentyminen Varustamoilla, jotka ovat asentaneet aluksilleen katalysaattorit ja käyttävät polttoaineena vähärikkistä polttoöljyä, on suuria ongelmia polttoaineen hankkimisessa. Tämä merkitsee sitä, että ympäristöystävälliseen teknologiaan investoivat yritykset joutuvat maksamaan huomattavasti suuremmat kustannukset, mistä luonnollisesti on etua niiden kilpailijoille. Rikkipitoisuudeltaan 1-prosenttista polttoöljyä valmistetaan vain kahdessa paikassa: Flushingissa ja Brofjordenissa. Tämän vähärikkisen polttoöljyn hinta on tonnia kohti 10-15 USD korkeampi kuin 3-prosenttisen polttoöljyn hinta. Tähän on lisättävä vielä tonnia kohti n. 10 USD korkeammat rahtikustannukset. Vähärikkinen polttoöljy on siis tonnia kohti 20-25 USD kalliimpaa kuin normaali polttoöljy. Kun öljyn tonnihinta on tällä hetkellä n. 170 USD, hintaero on n. 12 prosenttia. Kun vuosikulutus on 25 000 tonnia, lisäkustannukset ovat vuositasolla 5 miljoonaa SEK. Tämä heikentää ympäristöä suojelevien varustamojen kilpailukykyä. Pitääkö komissio kohtuullisena rangaista tällä tavalla niitä varustamoja, jotka ovat ympäristösyistä asentaneet aluksiinsa katalysaattorit? Loyola de Palacion komission puolesta antama vastaus (11. toukokuuta 2001) Alusten varustaminen katalysaattoreilla ja vähärikkisen polttoöljyn käyttö ovat päätöksiä, jotka kuuluvat vielä tässä vaiheessa aluksen omistajalle. Kilpailun vääristymistä voidaan välttää vain, kun otetaan käyttöön alusten rakentamista ja varustamista sekä vähärikkisen polttoöljyn käyttöä koskevat asianmukaiset säännöt. Alusten (myös polttoöljystä aiheutuvia) ilmansaasteita koskevat yhdenmukaistetut tekniset säännöt annetaan alusten aiheuttaman meren pilaantumisen ehkäisemistä koskevan kansainvälisen yleissopimuksen (Marpol) VI liitteessä. Liite hyväksyttiin kansainvälisen merenkulkujärjestön (IMO) järjestämässä diplomaattikonferenssissa vuonna 1997. Yhteisön toimien seurauksena IMO:ssa sekä Itämeri että Pohjanmeri tunnustetaan tässä yleissopimuksessa erityisiksi rikkioksidipäästöjen (SOx) valvonta-alueiksi. Näillä alueilla kaikki alukset lippuun katsomatta ovat velvoitettuja käyttämään vähärikkistä (1,5-prosenttista) polttoöljyä. Näin varmistetaan, että Itämerellä ja Pohjanmerellä liikennöivät alukset ovat tasavertaisessa asemassa polttoöljyhuollon osalta. Nämä säännöt tulevat voimaan vasta, kun viisitoista lippuvaltiota, eli 50 prosenttia maailman alusten kokonaisvetoisuudesta, on vahvistanut Marpolin yleissopimuksen VI liitteen. Tällä hetkellä sopimusten vahvistaneiden valtioiden lukumäärä ei ole vielä riittävä. Vuoden 1997 konferenssissa, jossa säännöt hyväksyttiin, odotettiin kuitenkin, että yhdenmukaistetut säännöt tulisivat voimaan käytännössä 31. joulukuuta 2002 mennessä. Jos näin ei tapahdu, IMO:a kehotetaan aloittamaan sääntöjen uudelleen arviointi sopimuksen voimaantulon esteiden tunnistamiseksi ja niiden poistamiseksi.